நாலாம் அத்தியாயம், இங்ஙனம் அங்கமும் அங்கியும் ஆகிய கன்மங்களை அநுட்டிப்பிக்கும் பிரயோகம் ஆமாறு கூறுதலின், “பிரயோகவியல்” என்னும் பெயர்த்து. அங்கம் பிழைத்தவழி அங்கியின் பொருட்டு வேறங்கம் வேண்டப்படும்; அங்கி பிழைத்தவழி அங்கத்தின் பொருட்டு வேறங்கி வேண்டப்படும்; அங்கி பிழைத்தவழி அங்கத்தின் பொருட்டு வேறங்கி வேண்டப்படுவதின்று. அங்கம் பிழைத்தவழி அதற்கு அங்கி பலவுளவாயின், யாதொன்றற்கு  அங்கமாயே மற்றொன்றற்கு அங்கியாம் அதன் பொருட்டே வேறங்கம் வேண்டப்படும்; மற்றொன்றன் பொருட்டு வேண்டப்படுவதின்று என்றாற்போலத் தெரிவிப்பது பிரயோகமுறைமை என்க. அஞ்சாம் அத்தியாயம், ஒரு பிரயோகத்துட்பட்ட அங்காங்கிகளை அநுட்டிக்கும் முற்பிற்பாட்டு முறைமையைச், சுருதிமுறைமை, பொருண்முறைமை, பாடமுறைமை முதலியனபற்றித் தெரிவித்தலின், “முறைமைப்பாட்டியல்” என்னும் பெயர்த்து. இங்ஙனம் இரண்டாவதின், உற்பத்திவிதியான் அறியப்படும் கருமபேதமும், மூன்றாவதின், உபகரிக்கும் விதியான் அறியப்படும் அங்காங்கி இயல்பும், நான்கினும் ஐந்தினும் பிரயோகிக்கப் படுவனவற்றின் விதியான் அறியப்படும் பிரயோகமும் முறைமைப்பாடுந் தெரித்துணர்த்தியபின், ஆறாம் அத்தியாயம், பயன் கூறுமுகத்தான் அதிகாரிகளாவாரைத் தெரிவித்தலின், “பயனியல்” என்னும் பெயர்த்து; அதிகாரவியல் எனினும் ஆம். இங்ஙனம் நால்வகைப்படும் எடுத்தோத்து விதிகளை ஆராயுமாறு ஆறாம் அத்தியாயத்துள் உணர்த்தி, மேல் ஏழாவது முதற் பத்தாவதிறுவாய் நான்கு அத்தியாயங்களான் மாட்டேற்றுவிதி ஆராயுமாறு உணர்த்தப்பட்டது. இவ்வாறு செய்யற்பாற்று என எடுத்தோதுவது எடுத்தோத்துவிதி யெனவும், அதுபோலச் செய்க என மாட்டெறிவதி மாட்டேற்றுவிதியெனவும் உணர்க. அவற்றுள் ஏழாம் அத்தியாயம், “அதுபோலச் செய்க” என்னும் வசனத்தானும், அங்ஙனம் வசனம் இல்லனவற்றிற்குப் பெயர் ஒருமையானும், அதுவும் இல்லனவற்றிற்கு இதுசெய்க என விதித்தலான் அது செய்யுமாறு யாதானும் ஒன்றனொடு மாட்டெறியும் வசனம் உண்டென வழியளவையான் உணரப்படும் விதியானும் மாட்டெறியுமாறு உணர்த்தி, எட்டாம் அத்தியாயம், அங்ஙனம் பொதுப்பட வழியளவையான் உணரப்படுவனவற்றுள் எதுபோல் எது செய்யப்படும் என்று அவாயவழிச் சொல்லொப்புமை பொருளொப்புமைபற்றி இன்னதுபோல் இன்னது செய்யப்படும் எனத் தெரிந்தெடுத்துணர்த்துதலின், ஏழாவதும் எட்டாவதும் “மாட்டேற்றியல்” என்னும் பெயரினவாம். ஒன்பதாம் அத்தியாயம், அங்ஙனம் மாட்டெறிந்தமைபற்றிப் பகுதிப்பொருளிற் செய்யும்காரியம் விகுதிப்பொருளிற் செய்வுழிப் பகுதியிற்கூறும் மந்திரமும் சாமமும் தொழிலும் விகுதிப்பொருளுக்கேற்ப வேறுபடக் கொள்ளுந்திறம் நியாயம் பற்றி ஊகிக்குமாறு உணர்த்துதலின், “ஊகவியல்” என்னும் பெயர்த்து. பத்தாம் அத்தியாயம், அங்ஙனம் ஊகித்தபின்னர் மாட்டெறிந்தவற்றுள் ஆண்டைக்கு உரியன ஆகாதவற்றை நியாயம்பற்றி விலக்குமாறு உணர்த்துதலின், “விலக்கியல்” என்னும் பெயர்த்து. இங்ஙனம் பத்து அத்தியாயத்தினும் எடுத்தோத்து விதியினும் மாட்டேற்று விதியினும் தெரித்துணர்த்த வேண்டியவற்றைத் தெரித்து உணர்த்திய பின்னர், ஏனை இரண்டு அத்தியாயத்தினும் இவ்விருவகைக்கும் பொதுவாகிய தந்திரமும் பிரசங்கமும் ஆமாறு உணர்த்துதலின், பதினொராம் அத்தியாயம் “தந்திரவியல்” என்னும் பெயர்த்து; பன்னிரண்டாம் அத்தியாயம் “பிரசங்கவியல்” என்னும் பெயர்த்து.